CELEX: 32021D0219(01)
Language: lv
Date: 2020-11-25 00:00:00
Title: Lēmums par Pastāvīgajām palātām 2021/C 59/07

19.2.2021   
               
               
                  LV
               
               
                  Eiropas Savienības Oficiālais Vēstnesis
               
               
                  C 59/8
               
            
         Lēmums par Pastāvīgajām palātām
         (2021/C 59/07)
         EIROPAS PROKURATŪRAS (EPPO) KOLĒĢIJA,
         ņemot vērā Padomes Regulu (ES) 2017/1939 (2017. gada 12. oktobris), ar ko īsteno ciešāku sadarbību Eiropas Prokuratūras (EPPO) izveidei (1) (“EPPO regula”), un jo īpaši tās 10. panta 1. punktu,
         ņemot vērā reglamentu (2) (“reglaments”), ko EPPO Kolēģija pieņēma 2020. gada 12. oktobrī, jo īpaši tā 15. un 16. pantu,
         tā kā:
         
                     (1)
                  
                  
                     
                        EPPO būtu jāizveido Pastāvīgās palātas, kuras pārrauga un vada izmeklēšanu un kriminālvajāšanu, ko veic prokuratūra, un nodrošina izmeklēšanas un kriminālvajāšanas koordinēšanu pārrobežu lietās un to, ka tiek īstenoti pieņemtie Kolēģijas lēmumi.
                  
               
                     (2)
                  
                  
                     
                        EPPO reglamentā ir noteikts, ka Kolēģija pieņem lēmumu, ar ko nosaka Pastāvīgo palātu skaitu, sastāvu un kompetenču sadalījumu, kā arī sīki izstrādātus noteikumus to sanāksmju organizēšanai.
                  
               
                     (3)
                  
                  
                     Turklāt nepieciešams pieņemt sīki izstrādātus noteikumus, ar ko īsteno lietu sadales principus starp Pastāvīgajām palātām, kuri noteikti EPPO regulā un reglamentā. Šo noteikumu pamatā vajadzētu būt lietu sadales pēc nejaušības principa un līdzsvarota darba slodzes sadalījuma starp Pastāvīgajām palātām principam.
                  
               
                     (4)
                  
                  
                     Apsverot nepieciešamību ņemt vērā norises šā lēmuma praktiskajā piemērošanā pēc EPPO darbības uzsākšanas, Kolēģijai būtu cieši jāpārrauga lēmuma darbība un jāizvērtē tā ietekme nolūkā veikt iespējamus turpmākus grozījumus,
                  
               IR NOLĒMUSI ŠĀDI.
         
            1. pants
            Priekšmets un piemērošanas joma
            Ar šo lēmumu īsteno reglamenta 15. pantu. Ar lēmumu izveido EPPO Pastāvīgās palātas, nosaka to skaitu un paredz noteikumus par kompetenču sadalījumu starp tām un lietu sadali.
         
         
            2. pants
            Pastāvīgo palātu izveide
            
               1.   Izveido piecpadsmit Pastāvīgās palātas. Tām piešķir secīgu kārtas numuru no viens līdz piecpadsmit.
            
            
               2.   Piemērojot reglamenta 16. panta 3. punktu, katru Eiropas prokuroru norīko par pastāvīgu locekli vienā, divās vai trijās Pastāvīgajās palātās. Norīkojot darbā vienā vai vairākās Pastāvīgajās palātās, ņem vērā attiecīgā Eiropas prokurora aplēsto noslodzi, ko nosaka, pamatojoties uz šādiem aspektiem:
               
                           a)
                        
                        
                           viņa uzraudzībā esošo lietu skaits un saistītie uzdevumi, kā paredzēts EPPO regulas 12. panta 1. punktā. Sākotnējā norīkojuma pamatā ir lietu veidotā darba slodze EPPO darbības pirmajā gadā;
                        
                     
                           b)
                        
                        
                           to Eiropas deleģēto prokuroru skaits, kuru darbu viņš koordinē saskaņā ar reglamenta 34. pantu;
                        
                     
                           c)
                        
                        
                           citi konkrēti uzdevumi, par kuru veikšanu viņš ir atbildīgs vai kuri viņam uzticēti saskaņā ar EPPO regulu vai reglamentu.
                        
                     
            
               3.   Turklāt Eiropas galvenā prokurora vietnieku norīkošanā uz vairākām Pastāvīgajām palātām ņem vērā arī noslodzi, kas izriet no viņu pienākumiem saskaņā ar EPPO regulas 11. panta 2. un 3. punktu.
            
            
               4.   Eiropas galvenais prokurors un katrs Eiropas galvenā prokurora vietnieks ir tās Pastāvīgās palātas priekšsēdētājs, kuras pastāvīgais loceklis tas ir.
            
         
         
            3. pants
            Pastāvīgo palātu sanāksmes
            
               1.   Katra Pastāvīgā palāta principā rīko vismaz divas sanāksmes katrā kalendārajā mēnesī. Pastāvīgās palātas priekšsēdētājs vismaz 15 dienas iepriekš nosaka šo sanāksmju datumu.
            
            
               2.   Pastāvīgās palātas priekšsēdētājs var sasaukt papildu sanāksmes, kad tas nepieciešams. Papildu sanāksmes sasauc vismaz piecas darba dienas iepriekš. Steidzamos gadījumos sanāksmes var sasaukt, tiklīdz ir pieejami pastāvīgie locekļi un attiecīgais uzraugošais Eiropas prokurors, un ne vēlāk kā trīs dienu laikā.
            
            
               3.   Izņemot steidzamus gadījumus un pēc apspriešanās ar Eiropas galveno prokuroru, Pastāvīgo palātu sanāksmes nenotiek vienlaikus ar Kolēģijas sanāksmēm. Pastāvīgās palātas priekšsēdētājs pārplāno sasauktās sanāksmes, kas sakrīt ar Kolēģijas sanāksmi.
            
            
               4.   Nosakot Pastāvīgās palātas sanāksmju datumus, priekšsēdētājs nodrošina koordinēšanu ar minētās Pastāvīgās palātas pastāvīgajiem locekļiem, attiecīgajiem uzraugošajiem Eiropas prokuroriem un centrālā biroja darbiniekiem atbilstoši reglamenta 7. pantam.
            
         
         
            4. pants
            Lietu sadale Pastāvīgajām palātām
            Lietu sadale Pastāvīgajām palātām gadījumos, kas minēti reglamenta 32. panta 5. punktā, 41. panta 3. punktā, 42. panta 1. punktā, 47. panta 2. punktā, 50. panta 2. punkta otrajā daļā, 51. panta 3. punktā un 59. panta 4. punktā, notiek, ievērojot turpmāk minētos noteikumus:
            
                        a)
                     
                     
                        pēc lietas sākšanas EPPO lietu pārvaldības sistēma pēc nejaušības principa to iedala Pastāvīgajai palātai;
                     
                  
                        b)
                     
                     
                        lai Eiropas galvenais prokurors varētu apsvērt, vai veikt pasākumus saskaņā ar reglamenta 19. panta 3. punktu, viņam paziņo, ja Pastāvīgajai palātai iedalīto lietu skaits par 10 % pārsniedz vidējo lietu skaitu, kas iedalītas katrai Pastāvīgajai palātai.
                     
                  
         
            5. pants
            Jaunu lietu iedalīšanas īslaicīga apturēšana
            Lai nodrošinātu EPPO efektīvu darbību un vienlīdzīgu Pastāvīgo palātu darba slodzes sadalījumu saskaņā ar reglamenta 19. panta 3. punktu, Eiropas galvenais prokurors uz noteiktu laikposmu var apturēt jaunu lietu iedalīšanu vienai vai vairākām Pastāvīgajām palātām.
         
         
            6. pants
            Lietu pārdale
            Reglamenta 32. panta 5. punkta nolūkā gadījumos, kad Eiropas galvenais prokurors nolemj lietas uzraudzību uzticēt kādas dalībvalsts Eiropas prokuroram, kas nav tā dalībvalsts, kurā pastāvīgi atrodas Eiropas deleģētais prokurors, un šis Eiropas prokurors ir pārraugošās Pastāvīgās palātas pastāvīgais loceklis, lietu nekavējoties iedala citai Pastāvīgajai palātai.
         
         
            7. pants
            Atbalsts Pastāvīgajām palātām
            
               1.   Lai atbalstītu darbu, ko saskaņā ar EPPO regulu veic Pastāvīgās palātas, tām piešķir pienācīgus EPPO personāla resursus.
            
            
               2.   Norīkotie darbinieki palīdz Pastāvīgās palātas priekšsēdētājam, citstarp organizējot darba kārtību, sagatavojot sanāksmju protokolus, izstrādājot dokumentu projektus sanāksmēm un reģistrējot Pastāvīgās palātas pieņemtos lēmumus lietu pārvaldības sistēmā.
            
            
               3.   Atkarībā no resursu pieejamības norīkotie darbinieki nodrošina atbalsta, ko darbinieki sniedz attiecīgajai Pastāvīgajai palātai, stabilitāti un nepārtrauktību.
            
         
         
            8. pants
            Personu, kas nav Pastāvīgo palātu locekļi, dalība palātas sanāksmēs
            
               1.   Papildus personām, kas minētas EPPO regulas 10. panta 9. punktā, Pastāvīgās palātas priekšsēdētājs pēc apspriešanās ar pastāvīgajiem locekļiem un attiecīgo uzraugošo Eiropas prokuroru var uzaicināt ikvienu centrālā biroja darbinieku, Eiropas deleģēto prokuroru vai EPPO darbinieku piedalīties Pastāvīgās palātas sanāksmē saistībā ar konkrētiem darba kārtības jautājumiem, ja tas nepieciešams Pastāvīgās palātas lēmumu pieņemšanai.
            
            
               2.   Tajā pašā nolūkā izņēmuma situācijās un ja tas nav pretrunā piemērojamiem Savienības vai valsts tiesību aktu noteikumiem, Pastāvīgās palātas priekšsēdētājs pēc apspriešanās ar pastāvīgajiem locekļiem, attiecīgo uzraugošo Eiropas prokuroru un, ja nepieciešams, Eiropas deleģēto prokuroru, kurš nodarbojas ar lietu, var uzaicināt jebkuru citu personu piedalīties Pastāvīgās palātas sanāksmē.
            
            
               3.   Personu, kas uzaicinātas saskaņā ar 1. un 2. punktu, klātbūtne nekādā gadījumā nav pieļaujama laikā, kad Pastāvīgā palāta apspriežas par lēmumu.
            
            
               4.   Administratīvās izmaksas saistībā ar uzaicināšanu uz sanāksmi atbilstoši šim pantam sedz no EPPO budžeta. Ja uzaicinājums ir saistīts ar izmaksām, par uzaicinājumiem atbilstoši šim pantam informē administratīvo direktoru.
            
         
         
            9. pants
            Izvērtēšana
            Kolēģija izvērtē šā lēmuma ietekmi uz EPPO darba efektivitāti sešus mēnešus pēc dienas, kas noteikta saskaņā ar EPPO regulas 120. panta 2. punktu.
         
         
            10. pants
            Stāšanās spēkā
            Šis lēmums stājas spēkā dienā, kad to pieņem Kolēģija.
         
         
            Luksemburgā, 2020. gada 25. novembrī
            
               
                  Kolēģijas vārdā –
               
               
                  Eiropas galvenā prokurore
               
               Laura Codruța KÖVESI
            
         
         
            (1)  OV L 283, 31.10.2017., 1. lpp.
         
         
            (2)  OV C 22, 21.1.2021., 3. lpp.